Il-Kummissjoni Ewropea - Stqarrija għall-istampa Il-Kummissjoni tilqa' d-deċiżjoni ta' 20 Stat Membru biex jiġi stabbilit l- Uffiċċju tal-Prosekutur Pubbliku Ewropew. Brussell, it-8ta' gunju 2017 Il-Parlament Ewropew issa se jkollu jagħti l-kunsens tiegħu. Ladarba jitwaqqaf, il-prosekutur pubbliku tal-UE indipendenti se jkun mgħammar bis-setgħa li jinvestiga u jħarrek każijiet kriminali li jaffettwaw il-baġit tal-UE, bħall-korruzzjoni jew frodi b'fondi tal-UE, jew frodi transfruntiera tal-VAT. Huwa se jkun korp b'saħħtu, indipendenti u effiċjenti li jispeċjalizza fil-ġlieda kontra l-kriminalità finanzjarja madwar l-UE kollha. Il-Kummissarju Günther H. Oettinger, inkarigat mill-Baġit u mir-Riżorsi Umani, qal: "Għandna tolleranza żero għall-frodi kontra l-baġit tal-UE. Kull ċenteżmu tiegħu għandu jintefaq għall- benefiċċju taċ-ċittadini tal-UE. Permezz ta' Prosekutur Pubbliku Ewropew indipendenti u effiċjenti, qed insaħħu l-isforzi tagħna sabiex nipproteġu flus il-kontribwenti billi niżguraw approċċ Ewropew għall-investigazzjoni kriminali u l-prosekuzzjoni ta' reati kriminali li jaffettwaw il-baġit tal-Unjoni. Se jkun hemm żieda sostanzjali fil-mezzi attwali fil-livell tal-Unjoni, jiġifieri l-ħidma tal-OLAF fil-qasam tal-investigazzjonijiet amministrattivi." Il-Kummissarju Věra Jourová, Kummissarju għall-Ġustizzja, il-Konsumaturi u l-Ugwaljanza bejn il-Ġeneri, qalet: "Ħdimna bis-sħiħ sabiex ninvolvu kemm jista' jkun Stati Membri u jiena ninsab kuntenta ħafna li issa għandna 20 membru fundatur tal-Prosekutur Pubbliku Ewropew. Dan huwa suċċess kbir u jiżgura li l-Uffiċċju tal-Prosekutur Pubbliku Ewropew se jkun effiċjenti sa mill-ewwel jum. Dan huwa jum tajjeb għall-kontribwent tat-taxxa Ewropew. L-Uffiċċju tal-Prosekutur Pubbliku Ewropew se jikkumplimenta l-ħidma importanti tal-Eurojust, l-aġenzija tal-UE għall-ġustizzja kriminali, u jippermettilha tiddedika aktar riżorsi għall-ġlieda kontra t-terroriżmu, it-traffikar tal- bnedmin jew reati oħrajn. Għaliex Prosekutur Pubbliku Ewropew? Kull sena tal-inqas EUR 50 biljun fi dħul mill-VAT jintilfu għall-baġits nazzjonali madwar l-Ewropa kollha permezz ta' frodi transfruntiera. Il-kriminalità organizzata transnazzjonali qed tagħmel profitt ta' biljuni fis-sena billi tevadi r-regoli nazzjonali u taħrab mill-prosekuzzjoni kriminali. Barra ż-żona tal-VAT, fl-2015 l-Istati Membri identifikaw u rrappurtaw lill-Kummissjoni irregolaritajiet frodulenti b'ammont ta' madwar EUR 638 miljun. L-għodod tal-prosekuturi nazzjonali sabiex jiġġieldu l- kriminalità finanzjarja transfruntiera fuq skala kbira huma limitati. Il-prosekutur ġdid tal-UE se jwettaq investigazzjonijiet rapidi madwar l-Ewropa kollha u skambju ta' informazzjoni f'ħin reali. Dan se jkun element li jaf iġib tibdil sinifikanti. Kif se jaħdem il-Prosekutur Pubbliku Ewropew? Uffiċċju indipendenti L-Uffiċċju tal-Prosekutur Pubbliku Ewropew se jopera bħala uffiċċju uniku fl-Istati Membri parteċipanti kollha. Se jkun uffiċċju speċjalizzat ħafna u indipendenti, imwaqqaf barra l- istituzzjonijiet u s-servizzi attwali tal-UE. L-Uffiċċju tal-Prosekutur Pubbliku Ewropew se jaġixxi fl- interess tal-UE, mingħajr ma jitlob jew jirċievi struzzjonijiet minn istituzzjonijiet tal-UE jew awtoritajiet nazzjonali. Kooperazzjoni effiċjenti mal-awtoritajiet nazzjonali L-Uffiċċju tal-Prosekutur Pubbliku Ewropew se jkun organizzat permezz ta' uffiċċju ċentrali fil-livell tal-UE u permezz ta' livell diċentralizzat li jikkonsisti fi Prosekuturi Delegati Ewropew li jinsabu fl- Istati Membri, li se jkomplu wkoll il-funzjoni tagħhom bħala prosekuturi nazzjonali ("żewġ rwoli"). Il- livell ċentrali se jissorvelja l-investigazzjonijiet u l-prosekuzzjonijiet imwettqa fil-livell nazzjonali, sabiex jiġu żgurati koordinazzjoni effettiva u approċċ uniformi fl-UE kollha. B'dan il-mod, huwa se jikseb firxa wiesgħa ta' għarfien espert u esperjenza dwar sistemi ġuridiċi nazzjonali filwaqt li jżomm l-indipendenza tiegħu. Jekk l-Uffiċċju jieħu investigazzjoni f'idejh, l-awtoritajiet nazzjonali mhux se jeżerċitaw il-kompetenzi tagħhom għall-istess attività kriminali. Setgħa li jwettaq investigazzjonijiet rapidi u attivitajiet ta' prosekuzzjoni Il-Prosekutur Pubbliku Ewropew se jkun jista' jinvestiga b'mod effiċjenti reati kontra l-baġit tal-UE u frodi tal-VAT, bħal frodi li jinvolvu fondi tal-UE ta' aktar minn EUR 10 000 u frodi tal-VAT transfruntiera ta' aktar minn EUR 10 miljun. Huwa se jkun jista' jaġixxi b'mod rapidu fil-livell transfruntier, mingħajr il-bżonn ta' proċedimenti ta' kooperazzjoni ġudizzjarja fit-tul. Se jressaq azzjonijiet kontra kriminali direttament quddiem il-qrati nazzjonali. Dan għandu jwassal għal prosekuzzjonijiet li għandhom aktar suċċess u rkupru aħjar tal-flus iffrodati. Approċċ komprensiv għall-protezzjoni tal-flus tal-kontribwenti Filwaqt li l-Prosekutur tal-UE se jkun responsabbli mill-investigazzjonijiet kriminali, l-OLAF se jkompli l-investigazzjonijiet amministrattivi dwar l-irregolaritajiet li jaffettwaw l-interessi finanzjarji tal- Unjoni. Dan l-approċċ se jiżgura l-akbar protezzjoni possibbli tal-baġit tal-UE billi jżid ir-rata ta' kundanni u ta' rkupru. Il-passi li jmiss Wara l-approċċ ġenerali li ntlaħaq illum fil-Kunsill fost l-Awstrija, il-Belġju, il-Bulgarija, il-Kroazja, Ċipru, ir-Repubblika Ċeka, l-Estonja, il-Finlandja, Franza, il-Ġermanja, il-Greċja, l-Italja, il-Latvja, il- Litwanja, il-Lussemburgu, il-Portugall, ir-Rumanija, is-Slovakkja, Spanja u s-Slovenja, il-Parlament Ewropea se jkollu jagħti l-kunsens tiegħu, qabel ma r-Regolament jista' jiġi adottat finalment. Stati Membri oħrajn jistgħu jingħaqdu mal-20 membru fundatur fi kwalunkwe żmien wara l-adozzjoni tar- Regolament. Fuq il-bażi tat-Trattat ta' Lisbona (l-Artikolu 86 TFUE), il-Kummissjoni Ewropea pproponiet it-twaqqif ta' Uffiċċju tal-Prosekutur Pubbliku Ewropew fl-2013. Id-Danimarka, l-Irlanda u r-Renju Unit għandhom esklużjoni fakultattiva mill-Prosekutur Pubbliku Ewropew. Għal aktar tagħrif Struttura tal-UPPE L-Uffiċċju tal-Prosekutur Pubbliku Ewropew Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail Kuntatti mal-istampa:
Extracted from Il-Kummissjoni_tilqa__d-de_i_joni_ta__20_Stat_Membru_biex_ji_i_stabbilit_l-Uffi__ju_tal-Prosekutur_Pubbliku_Ewropew.pdf